Wen: Kom skryf ’n opstel!(Foto: pixabay) Baie ouers kies om hul kinders in Engels te laat onderrig omdat Engels ŉ sogenaamde wêreldtaal is. Navorsing bewys egter dat wanneer ’n leerder in sy of haar moedertaal onderrig word, hulle baie beter presteer as diegene wat nie dié voorreg het nie. Boonop leer dié kinders baie makliker ŉ tweede of selfs derde taal aan. Christien Neser, spraakterapeut en skrywer, sê dat moedertale meer aandag moet kry. “Die taal wat jy al voor geboorte hoor, laat jou hartjie op twee maande vinniger klop wanneer jy dit hoor. Wanneer ’n ma in haar moedertaal met haar baba praat, styg haar stemtoon.” Op 21 Februarie word Moedertaaldag wêreldwyd gevier, juis om bewustheid oor taalkundige en kulturele verskeidenheid en veeltaligheid te bevorder. Dié jaarlikse viering is in 1999 deur Unesco (die Verenigde Nasies se Opvoedkundige, Wetenskaplike en Kulturele Organisasie) ingestel en vanjaar se tema is “Tale sonder grense”. Kom skryf ŉ opstel! Februarie is Moedertaalmaand en die Skoleondersteuningsentrum (SOS) wil dit deeglik vier! Vertel ons wat Afrikaans vir jou beteken en wen groot pryse daarmee. SOS moedig ook alle skole aan om hul leerders te laat inskryf. Die skool met die meeste inskrywings ontvang boonop ŉ prys. Wie kan deelneem? Die kompetisie is vir laer- en hoërskoolleerders. ŉ Leerder skryf volgens skoolgraad in, dit wil sê óf in die intermediêre fase (graad 4-6), die senior fase (graad 7-9) óf in die VOO-fase (graad 10-12). Tema: “Afrikaans, my taal ” Afrikaans is jonk en modern en daar is min ander tale waarin jy jouself so na hartelus kan uitdruk. Kies enige onderwerp waarin jy bogenoemde stelling volgens die tema uitbeeld. Wat kan jy wen? Die wenner van elke afdeling stap weg met ŉ R400-geskenkbewys van SOS en ŉ R500-geskenkpak van Maroela Media. Die skool met die meeste inskrywings wen ŉ stel Verruklike Afrikaans-plakkate (sien foto’s onder), ŉ jaar lidmaatskap van GeRAT (Die Genootskap vir Regte Afrikaanse Taalonderwysers) en ’n R500-geskenkpak van Maroela Media. Hoe skryf ek in? Inskrywings kan per e-pos gestuur word na [email protected]. Sperdatum: E-pos alle inskrywings teen 20 Maart 2020. Geen laat inskrywings word aanvaar nie. Die wenners sal tydens die SOS se hoofde-ontbyt op 17 April 2020 bekend gemaak word. Bepalings en voorwaardes: Organisasie en struktuur __/15 Inhoud en aanbieding __/20 Tegniese versorging __/15 Totaal __/50